Diari Oficial de la Generalitat Valenciana


Sumari del DOGV 3309, del 17-08-1998 (1998/6769)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria d'Agricultura, Pesca i Alimentació de la Generalitat Valenciana i la Confederació Espanyola de Caixes d'Estalvi, per facilitar el finançament d'inversions del sector agroalimentari de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3309

Data del DOGV
:   17-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6769


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria d'Agricultura, Pesca i Alimentació de la Generalitat Valenciana i la Confederació Espanyola de Caixes d'Estalvi, per facilitar el finançament d'inversions del sector agroalimentari de la Comunitat Valenciana. [1998/X6769]
  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i la Confederació Espanyola de Caixes d'Estalvi, el 20 de febrer de 1998, un Conveni per facilitar el finançament d'inversions del sector agroalimentari de la Comunitat Valenciana, i en compliment del que estableix la clàusula octava del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0542/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Conselleria d'Agricultura, Pesca i Alimentació de la Generalitat Valenciana i la Confederació Espanyola de Caixes d'Estalvi per facilitar el finançament d'inversions del sector agroalimentari de la Comunitat Valenciana.
  
València, 20 de febrer de 1998
  
Reunits
  
D'una banda, la Sra. Maria Àngels Ramon-Llin i Martínez, consellera d'Agricultura, Pesca i Alimentació de la Generalitat Valenciana, facultada per Acord del Govern Valencià, de 27 de gener de 1998.
  
I de l'altra, el Sr. Braulio Medel Cámara, president de la Confederació Espanyola de Caixes d'Estalvi (d'ara endavant, CECA), nomenat en la reunió del Consell d'Administració celebrada el 30 de gener de 1991. Està facultat per a aquest acte pels estatuts de la CECA (article 31), aprovats per l'Acord de 21 de desembre de 1992, del Ministeri d'Economia,
  
Intervenen
  
Ambdues parts en l'exercici de les competències que els són legalment atribuïdes, i es reconeixen recíprocament capacitat per a obligar-se en els termes d'aquest document.
  
Acorden
  
Subscriure aquest conveni amb subjecció a les següents
  
Clàusules
  
Primera. Objecte del conveni
  
És objecte d'aquest conveni l'establiment, en l'àmbit territorial de la Comunitat Valenciana, de la forma i les condicions en què caldrà desenvolupar la col·laboració entre la Conselleria d'Agricultura, Pesca i Alimentació i la Confederació Espanyola de Caixes d'Estalvi per facilitar el finançament de les inversions que realitze el sector agroalimentari de la Comunitat Valenciana, l'aprovació i/o l'informe de la qual corresponga a la Conselleria d'Agricultura, Pesca i Alimentació, impliquen o no ajuda econòmica.
  
Aquest finançament, a l'empara del que s'estableix en aquest conveni, podrà destinar-se a:
  
a) Avançament de subvencions a la inversió, tramitades a través de la Conselleria d'Agricultura, Pesca i Alimentació.
  
b) Concessió de préstecs per al finançament d'inversions.
  
Segona. Volum de finançament
  
El volum màxim de finançament que concediran les caixes serà de 15.000 milions de pessetes per a l'any 1998, susceptible de modificació entre les parts.
  
Tercera. Àmbit territorial
  
L'àmbit territorial d'aquest conveni serà el d'actuació de les caixes dins dels límits territorials de la Comunitat Valenciana.
  
Quarta. Vigència
  
La vigència d'aquest conveni s'estendrà des de la firma fins al 31 de desembre de 1998 i es prorrogarà automàticament per períodes anuals, excepte denúncia expressa d'alguna de les parts, la qual s'haurà de produir com a mínim amb dos mesos d'antelació a la finalització del conveni.
  
Cinquena. Beneficiaris
  
Podran ser beneficiàries del finançament que s'estableix en aquest conveni les persones físiques o jurídiques que posseïsquen els requisits següents:
  
Pertànyer al sector agrari, pesquer o de la indústria agroalimentària de la Comunitat Valenciana.
  
Disposar de la resolució de la Conselleria d'Agricultura, Pesca i Alimentació que continga un informe favorable del projecte d'inversió, d'acord amb la normativa corresponent i, si escau, de les condicions de l'ajuda concedida. Aquesta resolució s'acreditarà mitjançant un certificat de la pròpia Conselleria, segons el model adjunt, que es facilitarà a sol·licitud de l'interessat.
  
Comprometre's a realitzar les inversions segons el projecte aprovat i les condicions que fixe el certificat esmentat.
  
Sisena. Condicions del finançament
  
Avançament de subvencions:
  
Import del principal: fins al 100% de la subvenció concedida.
  
Termini: màxim de 3 anys.
  
Carència: fins al venciment de l'operació.
  
Amortització del principal: als tres anys de la lliure disposició del préstec, tret que amb anterioritat a aquesta data es perceba la subvenció que ha estat objecte de bestreta pel beneficiari, cas en què l'amortització es produirà en tal moment i a càrrec d'aquesta subvenció.
  
Tipus d'interés: variable, amb referència al míbor més un diferencial màxim de l'1,25%.
  
Liquidació d'interessos: els interessos de l'avançament es liquidaran trimestralment o semestralment a partir de la data de l'única i total disposició de l'avançament.
  
Comissions: en concepte d'obertura i estudi del préstec i sobre l'import total concedit, podrà reportar-se una comissió de l'1,0 per cent com a màxim i només per una vegada.
  
Finançament d'inversions:
  
Import del principal: fins al 100% del projecte d'inversió aprovat, exclòs l'import subvencionat, si escau, si aquest ha estat objecte d'una operació d'avançament.
  
Anys de duració: màxim de 10.
  
Anys de carència: mínim de 2 i màxim de 3.
  
Amortització de capital: es realitzarà per mitjà de quotes anuals iguals, coincidint amb un dels dos venciments semestrals d'interessos. En el supòsit que el finançament incloga l'import de subvencions obtingudes per al mateix projecte que no hagen estat avançades, es produirà l'amortització anticipada parcial del préstec en el moment que el beneficiari perceba la subvenció.
  
Tipus d'interés: variable, amb referència al míbor més un diferencial màxim de l'1,25 % o del 0,5% en cas que l'operació siga avalada per la SGR de la Comunitat Valenciana o per SAECA.
  
Liquidació d'interessos: els interessos del préstec es liquidaran semestralment, i s'aplicarà el tipus d'interés vigent sobre els saldos del principal pendent a l'inici de cada període.
  
Comissions: en concepte d'obertura i estudi del préstec i sobre l'import total concedit podrà reportar-se una comissió de l'1,0 per cent com a màxim i només per una vegada.
  
Condicions comunes dels avançaments i préstecs:
  
Garanties:
  
- Seran admeses en dret, segons el parer de l'entitat financera prestadora.
  
La valoració i l'estimació quantitativa de les garanties es realitzarà segons el parer de la caixa, la qual actuarà amb un criteri flexible, compatible amb les exigències derivades del risc assumit en cada operació i tenint en compte les peculiaritats del sector agroalimentari.
  
- En el supòsit que el prestador siga beneficiari d'una subvenció de la Conselleria d'Agricultura, Pesca i Alimentació de la Generalitat Valenciana, el Ministeri d'Agricultura, Pesca i Alimentació i/o el FEOGA Orientació, caldrà domiciliar el cobrament en el compte obert al seu nom en la caixa.
  
L'obligació de domiciliar el cobrament de les subvencions i la d'amortitzar totalment o parcialment l'avançament o el préstec amb aquestes figurarà en una clàusula de les pòlisses que es formalitzaran. Aquesta amortització anticipada estarà exempta de qualsevol tipus de penalització.
  
Import del principal:
  
Únicament podrà ser minorat en la concessió per insuficiència manifesta de garanties segons el parer de la caixa.
  
Disposicions:
  
L'import del finançament es posarà a disposició del beneficiari de manera única i total.
  
Tipus d'interés i revisió:
  
El tipus d'interés serà la mitjana del míbor a un any dels mesos de setembre, octubre i novembre de cada any, augmentat amb els diferencials abans indicats, segons el cas, i se n'arrodonirà el resultat, per mancança o per excés, a la dècima de punt més pròxim. Per a l'aplicació d'aquest tipus es prendrà com a base l'any de tres-cents seixanta-cinc dies, i es calcularà l'interés diari per divisió de l'interés nominal anual entre aquest nombre de dies.
  
El tipus d'interés es revisarà automàticament l'1 de gener de cada any, i podrà revisar-se amb efectes des del dia 1 d'abril, 1 de juliol i 1 d'octubre, quan la mitjana del míbor a un any dels mesos de gener-febrer, abril-maig i juliol-agost precedents, respectivament, augmentat amb el marge corresponent, supose una desviació igual o superior a 0,5 punts sobre el tipus vigent, s'ajustarà el seu valor a la desviació total produïda, s'arrodonirà a la dècima de punt més pròxim i s'inclourà igualment en clàusula addicional per a l'aplicació de forma idèntica a la que s'ha exposat anteriorment.
  
Setena. Procediment de tramitació dels préstecs i avançaments
  
El procediment que les caixes d'estalvi seguiran per a la concessió dels préstecs als beneficiaris serà el següent:
  
1. Sol·licitud i resolució: les caixes d'estalvi concediran les operacions objecte d'aquest conveni en un termini màxim de 30 dies des de la presentació pels beneficiaris de la documentació següent:
  
1.1 Certificat de la Conselleria d'Agricultura, Pesca i Alimentació de la Generalitat Valenciana, on s'indicarà el pressupost del projecte d'inversió aprovat i, si escau, el període autoritzat per a l'execució de les inversions, com també la subvenció concedida.
  
1.2 Escrit del beneficiari que autoritza la caixa perquè les ajudes concedides, si escau, s'apliquen a l'amortització total o parcial del préstec.
  
1.3 La documentació normalitzada que la caixa d'estalvi sol·licite per a l'estudi i la concessió de les seues operacions.
  
La caixa d'estalvi comunicarà a la Conselleria d'Agricultura, Pesca i Alimentació les denegacions d'operacions i la motivació.
  
Una vegada formalitzada la pòlissa del préstec, la caixa en remetrà a la Conselleria d'Agricultura, Pesca i Alimentació una còpia i, si escau, un escrit del beneficiari en el qual es domicilia el cobrament de les ajudes en el compte obert al seu nom en la caixa per a la tramitació en la Conselleria d'Agricultura, Pesca i Alimentació.
  
2. Pòlissa del préstec: els préstecs amb garantia personal seran formalitzats amb intervenció de fedatari públic, i els que tinguen garanties hipotecàries per mitjà d'escriptura pública.
  
En ambdós figuraran les clàusules específiques següents:
  
Tipus d'interés preferencial del conveni que ha de pagar el prestatari.
  
L'incompliment de la finalitat, de la quantia de la inversió o del termini autoritzat per a realitzar-la, llevat d'autorització expressa de la Conselleria d'Agricultura, Pesca i Alimentació, comportarà la pèrdua de l'interés preferencial del conveni, i automàticament el préstec passarà a reportar el tipus d'interés establit per la caixa per als préstecs no preferencials en aquest període de temps.
  
Vuitena. Intercanvi d'informació i publicitat
  
La caixa facilitarà a la Conselleria d'Agricultura, Pesca i Alimentació les dades que calguen per al compliment, el control i la difusió d'aquest conveni. La Conselleria, per la seua banda, subministrarà a la caixa la informació dels procediments administratius corresponents que expressament li indiquen els interessats per mitjà de sol·licitud.
  
Les parts es comprometen a facilitar la publicitat d'aquest conveni perquè puga ser conegut per tots els beneficiaris potencials i, amb aquesta finalitat, podran incloure les actuacions que troben convenients.
  
Novena. Caixes d'estalvi adherides a aquest conveni
  
Les caixes d'estalvi que s'adheriran a aquest conveni, les quals hauran d'estar establides en l'àmbit territorial de la Comunitat Valenciana, ho faran especificant els volums de préstecs màxims que es concediran.
  
Deu. Comissió de seguiment
  
Per al seguiment del conveni s'estableix una comissió mixta, de la qual formaran part:
  
Dos representants de la Conselleria d'Agricultura, Pesca i Alimentació de la Generalitat Valenciana.
  
Un representant de les caixes establides en l'àmbit territorial de la Generalitat Valenciana i signants del conveni, que rodarà anualment.
  
Un representant de la Confederació Espanyola de Caixes d'Estalvi.
  
La presidència la posseirà un representant de la Conselleria d'Agricultura, Pesca i Alimentació, i la secretaria el de les caixes.
  
Onze. Jurisdicció
  
Aquest conveni té naturalesa administrativa, d'acord amb el que s'estableix en l'article 3.1.d de la vigent Llei 13/95, de Contractes de les Administracions Públiques, i es regirà pels principis d'aquesta llei per resoldre els dubtes i les llacunes que es puguen presentar.
  
Qualssevol qüestions que susciten la intel·ligència, l'aplicació i els efectes d'aquest conveni i que no queden resolts per la comissió de seguiment que es crearà a l'efecte, les resoldran els òrgans de la jurisdicció contenciosa administrativa, segons el que es disposa en la Llei 13/95, abans esmentada.
  
Aquest conveni podrà ser denunciat per qualsevol de les parts amb un avís formal previ de dos mesos.
  
I en prova de conformitat i per a la constància del que s'ha convingut, ambdues parts atorgants subscriuen aquest document que es firma i se segella al lloc i en la data que s'indiquen al principi.
  
Per la Conselleria d'Agricultura, Pesca i Alimentació: M.ª Àngels Ramón-Llin i Martínez.
  
Per la Confederació Espanyola de Caixes d'Estalvis: Braulio Medel Cámara.
  
El director general d............................................................ de la Conselleria d'Agricultura, Pesca i Alimentació de la Generalitat Valenciana,
  
Certifica
  
Que a instància d.........................................., s'ha resolt emetre informe favorable sobre la realització de la inversió següent:
  
Expedient:
  
Titular:
  
Objecte:
  
Quantia aprovada:
  
Termini de realització:
  
Que a aquesta inversió no se li ha concedit cap tipus d'auxili econòmic per part d'aquesta Conselleria.
  
Cosa que firme a .................només per a l'efecte de la concessió d'un préstec per part de les caixes d'estalvi que operen en la Comunitat Valenciana.
  
El director general d................................................ de la Conselleria d'Agricultura, Pesca i Alimentació de la Generalitat Valenciana,
  
Certifica
  
Que a instància d ..............................................., s'ha resolt emetre informe favorable sobre la realització de la inversió següent:
  
Expedient:
  
Titular:
  
Objecte:
  
Quantia aprovada:
  
Termini de realització:
  
Que així mateix, a aquesta inversió se li ha concedit un préstec subvencional de ...................PTA, de les característiques següents:
  
- Punt de subvenció:
  
- Anys d'amortització:
  
- Anys de carència:
  
Cosa que firme a ......................només per a l'efecte de la concessió d'un préstec per part de les caixes d'estalvis que operen en la Comunitat Valenciana.
  
El director general d ................................................... de la Conselleria d'Agricultura, Pesca i Alimentació de la Generalitat Valenciana,
  
Certifica
  
Que a instància d ..................................................., s'ha resolt emetre informe favorable sobre la realització de la inversió següent:
  
Expedient:
  
Titular:
  
Objecte:
  
Quantia aprovada:
  
Termini de realització:
  
Que així mateix, a aquesta inversió se li ha concedit una subvenció de ............PTA.
  
Cosa que firme a ...............només a l'efecte de la concessió de un préstec per part de les caixes d'estalvi que operen en la Comunitat Valenciana.